Langer kraftigt ud efter fagbevægelsen i tale.

Det kan lyde lidt som den dårlige konfirmationsfest med fraskilte forældre. 1. maj er traditionelt den store fælles festdag for fagbevægelsen og Socialdemokratiet. Men krisen kradser, og forholdet vakler. 16 ud af 17 lokalafdelinger under Fagbevægelsens Hovedorganisation (FH) har besluttet at nægte adgang til Mette Frederiksen (S) og co. efter store bededags død. Nu skyder socialdemokratisk profil tilbage på fagbevægelsen, der i øjeblikket er i stærk storm efter chefen for det hele, Lizette Risgaard, trak sig efter unges beretning om krænkelser. Bjarne Lausten (S), nordjysk folketingsmand, kritiserer fagbevægelsen og kalder det 'en loge'. - Det er ikke det klogeste, man kan gøre at udelukke nogen fra fællesskabet. Det har han sagt her til formiddag i en 1. maj-tale. Rettigheder bliver slagtet Men da han ikke var inviteret noget sted hen, kom meldingen på arrangement i Skagen, hvor også Birgit S. Hansen, S-borgmester i Frederikshavn og MF'eren Ane Halsboe-Jørgensen (S) var med. - Det er ingen skam at blive væk, når man ikke er inviteret, siger Laustsen til TV2 Nord. I talen undrer han sig over den kriseramte fagbevægelse. - Jeg kan slet ikke forstå det signal, fagbevægelsen sender, for det ligner ikke den fagbevægelse, jeg kender. Der skal være højt til loftet og langt til døren, lyder det. Også i København blev fronterne trukket op af Mai Villadsen fra Enhedslisten, der skød med skarpt i sin tale. - Hårdt tilkæmpede rettigheder bliver slagtet. Socialdemokratiet har en eller anden Dr. Jekyll og Mr. Hyde-ting kørende. - Og som et genstridigt genfærd bliver Lars Løkke ved med at vende tilbage til regeringskontorerne, tordnede hun i sin tale. Stor utilfredshed Også i Aalborg er der dårlig stemning rettet mod Socialdemokratiet. Hos 3F har tømrere, murere, tagdækkere, betonarbejdere, gulvlæggere og stilladsarbejdere begravet Socialdemokratiet som arbejderparti, bogstavelig talt. Folketingskandidat fra Aalborg og samtidig formand for 3F Ungdom, Morten Ryom (S), erkender denne formiddag, at årets 1. maj er noget kun anderledes. - Det har været nogle rigtig hektiske dage. Det er gået meget stærkt, og der har været mange følelser i spil, så jeg er ved at være lidt træt mand, siger han. Som både socialdemokrat og formand i fagbevægelsen kan den seneste krise mellem parterne godt gøre denne første maj til en halv-skizofren oplevelse for Ryom: - Men ingen tvivl om, at det er lidt anderledes for mig, end jeg lige havde troet, det skulle være. Foran venter et større oprydningsarbejde efter formandens exit og de krænkede skeletter, der væltede ud af skabet i FH: - Vi skal snakke om, hvor vi skal hen som organisation, og hvor det er gået galt henne inde i organisationen, siden det kunne gå, som det gjorde.